b"\n_START_ARTICLE_\nMouse on Mars\n_START_PARAGRAPH_\nMouse on Mars\xc2\xa0\xe2\x80\x93 1993 m. susik\xc5\xabr\xc4\x99s elektronin\xc4\x97s muzikos duetas i\xc5\xa1 Vokietijos. Nariai\xc2\xa0\xe2\x80\x93 Jan St. Werner i\xc5\xa1 Diuseldorfo ir Andi Toma i\xc5\xa1 Kelno. J\xc5\xb3 muzika keista, kartais su kit\xc4\x8diniu techno, trance, disko ir sumi\xc5\xa1usio su analoginiais garsais ambient stili\xc5\xb3 prieskoniu. Taip pat naudojami gyv\xc5\xb3 instrument\xc5\xb3 (b\xc5\xabgnas, bosas, gitara) garsai.\n_START_SECTION_\nIstorija\n_START_PARAGRAPH_\nPirmas grup\xc4\x97s albumas \xe2\x80\x9eVulvaland\xe2\x80\x9c i\xc5\xa1leistas 1994\xc2\xa0m. brit\xc5\xb3 \xc4\xafra\xc5\xa1\xc5\xb3 kompanijos \xe2\x80\x9eToo Pure\xe2\x80\x9c. \xc5\xa0is albumas laikomas pa\xc4\x8diu 'keis\xc4\x8diausiu' grup\xc4\x97s diskografijoje. \xc4\x8cia techno miksuojamas su ambient. J\xc5\xb3 antrasis albumas \xe2\x80\x9eIaora Tahiti\xe2\x80\x9c yra kur kas \xc5\xbeaismingesnis ir savyje talpina daug didesn\xc4\x99 elektronin\xc4\x97s \xc5\xa1oki\xc5\xb3 muzikos stili\xc5\xb3 \xc4\xafvairov\xc4\x99._NEWLINE_B\xc4\x97gant metams Mouse on Mars k\xc5\xabryba darosi vis '\xc5\xa1iltesn\xc4\x97' ir \xc5\xbeaismingesn\xc4\x97. Ketvirtame grup\xc4\x97s albume \xe2\x80\x9eNiun Niggung\xe2\x80\x9c (i\xc5\xa1leistas kompanijos \xe2\x80\x9eDomino Records\xe2\x80\x9c 2000 m.) gyvi instrumentai tampa vis labiau pastebimi. \xc5\xa0i tendencija i\xc5\xa1lieka ir penktajame albume \xe2\x80\x9eIdiology\xe2\x80\x9c, o \xc5\xa1e\xc5\xa1tajame albume \xe2\x80\x9eRadical Connector\xe2\x80\x9c jau jau\xc4\x8diamas ir \xe2\x80\x9epop\xe2\x80\x9c muzikos prieskonis. Abu pastarieji albumai sodriai pagardinti vokalais, \xc4\xaf pagalb\xc4\x85 pasitelkiamas b\xc5\xabgnininkas Dodo Nkishi. Naujausiame grup\xc4\x97s albume \xe2\x80\x9eVarcharz\xe2\x80\x9c atlik\xc4\x97jai v\xc4\x97l eksperimentuoja radikaliai nukrypdami nuo savo buvusios stilistikos. \xc4\x8cia v\xc4\x97l karaliauja eksperimentin\xc4\x97 elektronika._NEWLINE_Mouse on Mars da\xc5\xbenai koncertuoja gyvai, draug\xc4\x97n pasiimdami ir b\xc5\xabgninink\xc4\x85 Dodo Nkishi. 2005 m.  i\xc5\xa1leistas pirmas \xe2\x80\x9egyvos\xe2\x80\x9c muzikos albumas pavadinimu \xe2\x80\x9eLive 04\xe2\x80\x9c._NEWLINE_Mouse on Mars bendradarbiavo ir koncertavo su grupe Stereolab devinto de\xc5\xa1imtme\xc4\x8dio viduryje. \xc5\xa0ios draugyst\xc4\x97s vaisius galima i\xc5\xa1girsti grup\xc4\x97s Stereolab albume \xe2\x80\x9eDots and Loops\xe2\x80\x9c bei single \xe2\x80\x9eMiss Modular\xe2\x80\x9c, taip pat Mouse on Mars single \xe2\x80\x9eCache C\xc5\x93ur Na\xc3\xaff\xe2\x80\x9c. Tuo pa\xc4\x8diu laiku jie tarpininkavo prodiusuojant album\xc4\x85 pavadinimu \xe2\x80\x9eTime Pie\xe2\x80\x9c buvusiam grup\xc4\x97s Kraftwerk b\xc5\xabgnininkui Wolfgang Fl\xc3\xbcr jo naujame projekte Yamo._NEWLINE_St. Werner yra i\xc5\xa1leid\xc4\x99s ir solin\xc4\xaf darb\xc4\x85 pseudonimu \xe2\x80\x9eLithops\xe2\x80\x9c kartu su partneriu Markus Popp i\xc5\xa1 grup\xc4\x97s Oval._NEWLINE_Ilgai i\xc5\xa1leidin\xc4\x97j\xc4\x99 savo albumus kitose Did\xc5\xbeiosios Britanijos \xc4\xafra\xc5\xa1\xc5\xb3 studijose, Mouse on Mars nariai \xc4\xafk\xc5\xabr\xc4\x97 savo nuosav\xc4\x85 studij\xc4\x85 \xe2\x80\x9eSonig\xe2\x80\x9c, kurioje jie \xc4\xafra\xc5\xa1in\xc4\x97ja savo ir kit\xc5\xb3 Vokietijos atlik\xc4\x97j\xc5\xb3 darbus. Dabar Mouse on Mars nariai be k\xc5\xabrybos dar u\xc5\xbesiima ir film\xc5\xb3 garso takeli\xc5\xb3 k\xc5\xabrimu bei kit\xc5\xb3 atlik\xc4\x97j\xc5\xb3 k\xc5\xabrini\xc5\xb3 remiksavimu."